蛙齋
作者：陳舜俞
朝代：宋

paragraphs: 渴飲嘗不足，鑿井偶清疏。
井邊舊牆屋，塗塈爲我居。
念彼作者勞，容膝已有餘。
開窗近檐楹，天光滿圖書。
汲水屢灑掃，塵去延空虛。
外潔內亦清，體胖氣加舒。
緬懷埳中蛙，樂豈羨蝦魚。
相君宅新府，文木森周廬。
侯門多結駟，賜金每論車。
身外無我親，儻來物固疏。
日食夜以息，大小則皆如。
况無百歲人，貴賤同丘墟。
但可蔽風雨，且以永居諸。